ไฟแนนซ์ทูเดย์
ธนาคารพาณิชย์ทยอยรายงานผลประกอบการในปี 2559 เฉพาะแบงก์ใหญ่ตัวเลขกำไรขยายตัวจุ๋มจิ๋มมาก
21 ม.ค. 2560

โดย...ช.ชดา
- ธนาคารพาณิชย์ทยอยรายงานผลประกอบการในปี 2559 เฉพาะแบงก์ใหญ่ตัวเลขกำไรขยายตัวจุ๋มจิ๋มมาก ทุกธนาคารให้เหตุผลคล้ายคลึงกันคือ สำรองหนี้เสียเพิ่ม และภาวะเศรษฐกิจฟื้นตัวอย่างช้าๆ ทำให้สินเชื่อขยายตัวต่ำ หนี้เสียที่ยังเพิ่ม สะท้อนภาพว่าเศรษฐกิจยังลุ่มๆ ดอนๆ ไม่เหมือนที่รัฐบาลกรอกหูทุกวันว่าเศรษฐกิจดีแล้ว
- พิษเอ็นพีแอล ทำให้ธนาคารซีไอเอ็มบี ไทย ต้องประกาศเพิ่มทุน ต้อนรับซีอีโอคนใหม่ กิตติพันธ์ อนุตรโสตถิ ถือเป็นงานใหญ่งานแรกของเดอะโจ้ ในบ้านใหม่แห่งนี้ เศรษฐกิจอืดอย่างนี้แบงก์เล็กแบงก์ใหญ่เหนื่อยกันทั่วหน้า
- ทางด้าน ผยง ศรีวณิช กรรมการผู้จัดการใหญ่ ธนาคารกรุงไทย คงจะมั่นใจว่ารัฐบาลจะดันการลงทุนในปีนี้ให้เพิ่มขึ้นได้ ทำให้ประกาศจะเพิ่มสัดส่วนสินเชื่อภาครัฐจาก 10% ในปีที่แล้วเป็น 12% ในปีนี้ ซึ่งจะเป็นส่วนสำคัญที่ดันให้สินเชื่อรวมของแบงก์ที่ติดลบไป 6% เมื่อปีที่แล้วกลับมาเป็นบวกอีกครั้งในปีนี้